
x86-64 emulátor fejlesztés

Kulcsszavak: emulátor;assembly;x86-64;intel
Napjainkban a modern számítógépek architektúráját tekintve még mindig túlnyomó részt az Intel-féle x86-64 megvalósítás dominál. Célunk egy olyan Linuxon futó x86-64 emulátor létrehozása volt, amellyel vagy eleve assembly nyelven íródott vagy C nyelvű programok assemblyre fordításával előálló kódok futásának elemzésére van lehetőségünk, oktatási- és optimalizálás-kutatási célzattal.
Az emulátorunk megalkotását megelőzően egy kutatást végeztünk, amellyel hasonló megvalósításokat kerestünk, azonban nem találtunk olyat, amelyet fel tudtunk volna használni saját céljaink eléréséhez. A piacon megtalálható szoftverek egy része nem támogatja a 64-bites utasításkészletet, mások fiktív címteret alkalmaznak, esetleg GUI mentesek vagy zárt forráskódúak. Ezért is alkottuk meg a saját igényeinket teljesen lefedő alkalmazást, amelyet két modulra osztottunk. Az első modul az emulátor logikát megvalósító parancssori alkalmazás lett, amelyet a C programozási nyelven készítettünk el, annak sebessége okán. A második modul az ehhez társuló grafikus felület, amely az emulátor kezelését hivatott megkönnyíteni, ezt a Python programozási nyelven készítettük el annak egyszerűsége gyanánt, illetve megannyi hasznosítható könyvtára miatt. A hatékony közös munka eléréséhez még alkalmaztuk a GitHub platformot is.
Felhasználását tekintve a kétkomponensű programcsomag a vizsgált egyszerűbb statikus linkeléssel fordított programok esetében megfelelő működést biztosított, ezzel teljesítve az oktatási célzattal szemben felállított követelményeinket. Ami fontosabb, hogy az optimalizálás szempontjából megközelített kutatási képességet szintén teljesítette a programcsomag, összehasonlíthatóvá tette a különböző optimalizálási algoritmusokkal fordított programok futását, azokban lefutó alacsonyabb szintű utasítások milyenségét és mennyiségét.
Meglátásunk szerint érdemes foglalkozni az optimalizálás kérdéskörével, annak ellenére is, hogy manapság a számítási kapacitás drasztikus mértékben növekszik, mivel a számítási igények is gyorsan nőnek. Továbbfejlesztési lehetőségként gondolhatunk a komplexebb programok futtatásának támogatására, például a dinamikus linkeléssel fordított, valamint a megszakításkezelést alkalmazó programok (perifériakezelés) kezelésére, ezzel is elősegítve a nagyobb felhasználói kör lefedését. További lehetőség az emulátor által előállított eredményeket feldolgozó mesterséges intelligencia modell, amely optimalizálási trendeket állapíthat meg.



